**Szakmai beszámoló Szlovénia**

**2025 március 24.**-én kezdtük utazásunkat, majd elfoglaltuk és felfedeztük szállásunkat. Ezen a napon szabadprogram keretében többen a szálloda wellness részlegét vettük igénybe.

**Március 25.**-én a lendvai Kétnyelvű Általános Iskolába látogattunk el, ahol betekintést nyerhettünk a szlovén oktatási rendszer szakmai képzési területébe. Az iskola igazgatóhelyettese köszöntött minket a nagy tárgyalóban, majd egy rövidfilm megtekintése után bejártuk az épületet. Ellátogattunk a tanműhelyekbe (hegesztő, gépi és CNC forgácsoló, autószerelő), az aulába, a tornaterembe és más helyiségekbe is. A látogatás során kérdéseinkre is választ kaptunk az oktatási folyamatokkal kapcsolatban. A program rendkívül tanulságos volt. Délután a lendvai várat kerestük fel, ahol színvonalas állandó kiállításokat és egy rövidfilmet néztünk meg a várról és a régióról.

**Március 26.**-án reggel a Virs d.o.o. hegesztőberendezésekkel és fémmegmunkálással foglalkozó céget látogattuk meg. Két munkatárs tartott tájékoztatót, melynek elején egy bemutató filmet néztünk meg a cégről, majd körbevezettek minket a gyártósor egyik részlegén, ahol bepillantást nyerhettünk a szakmai munkába. A hegesztőkabinokba is bemehettünk, sőt, kipróbálhattuk a robot programozását is. A cég vezetése reményét fejezte ki, hogy a jövőben fogadhatnak majd Erasmus+ programból érkező diákokat. Délután egy turisztikai látványosságot látogattunk meg, a Bukovinško tavat és a mellette lévő "energizáló pontokkal" rendelkező erdőt, valamint a Szent Vid kápolnát.

**Március 27.**-én délelőtt az alsómaráci Terme 3000 hotelben tettünk látogatást. Az ötcsillagos szállodában két csoportra osztva kaptunk idegenvezetést, amely angol nyelven zajlott. Megtekintettük a közösségi tereket, a szaunákat és öltözőket, az éttermi részt, valamint a külső és belső wellness szolgáltatásokat. A kísérőnk minden, a hotel működésével kapcsolatos kérdésünkre válaszolt. Délután a Therme Hotel Lendava, azaz a szállásunk főépületének részeit jártuk be. A főépületet és annak környezetét tekintettük meg, az idegenvezetőnk magyar nyelven tartotta a tájékoztatást.

**Március 28.**-án az egész napot a szállásunktól 260 km-re található bledi tó és környékének felfedezésével töltöttük. Délelőtt autóbusszal, majd gyalogosan mentünk a bledi tó keleti partján lévő étterembe, ahol egy kellemes ebéd elfogyasztása után szabadprogram következett. Volt, aki felment a várba, én pedig többedmagammal körbesétáltam a tavat, majd megpihentünk egy pizzériában. A rendelésnél itt is alkalmaztam angol nyelvtudásomat, mert a határtól távolodva már egyre kevésbé használták a Magyar nyelvet. A délután hátralévő részét a hazautazás töltötte ki, így estére érkeztünk vissza a szállásra, kellemesen elfáradva.

**Március 29.**-én egész nap esett az eső. A szállásunktól 90 km-re lévő Mariborba utaztunk. A buszpályaudvartól sétálva megnéztük a közeli nevezetességeket, például a Ferences Szűz Mária Bazilikát és a várat. Megpihentünk egy étteremben, ahol egy kellemes kávé mellett beszélgettünk. Délután meglátogattuk a Lendvai Škafar Renault autószalon és szerelőműhelyt. A program 11:00-kor kezdődött egy rövid bemutatóval, ahol megismerhettük a cég és a Renault márka történetét. Körbejártuk az autószerelő műhelyt, így képet kaptunk az ott folyó munkáról. A cég vezetése reményét fejezte ki, hogy a jövőben fogadhatnak majd Erasmus+ program keretében ide érkező diákokat is. A maradék fakultatív program keretében, amikor kissé elállt az eső, meglátogattuk a lendvai Vinárium kilátótornyot, ahonnan pazar kilátás nyílt a városra és környékére.

**Március 30**-án, az utolsó napon korán reggel felkeltünk és megreggeliztünk, majd összepakoltuk személyes dolgainkat, és visszautaztunk Magyarországra.

Összességében a szlovéniai szakmai út rendkívül tartalmas és élményekben gazdag volt. Betekintést nyerhettünk az oktatási intézmények és ipari vállalatok működésébe, ahol nemcsak elméleti, hanem gyakorlati tapasztalatokat is szerezhettünk. A program során a kulturális és turisztikai látnivalók is kiemelt szerepet kaptak, így a ***lendvai vár***, a ***Bledi-tó*** vagy éppen ***Maribor*** felfedezése színesítette az utazást. Az angol nyelv gyakorlására is számos lehetőség adódott, ami különösen hasznos volt. Az esős idő sem szegte kedvünket, hiszen a lendvai ***Vinárium*** kilátóból nyíló panoráma és a helyi gasztronómiai élmények kárpótoltak minket. Összességében a szakmai és kulturális tapasztalatok egyaránt hozzájárultak a fejlődéshez, így az utazás minden szempontból sikeresnek mondható.

**Kaposvár, 2025. április 2.** Péter Zoltán